DA Den Europæiske Unions Tidende CE 88/506

(2004/C 88 E/0518)

SKRIFTLIG FORESPØRGSEL E-0516/04

af Anna Karamanou (PSE) til Kommissionen

(24. februar 2004)

Om: Ulovlig transplantation af organer taget fra børn i Albanien og eksporteret til EU-lande

I offentliggørelser i den albanske presse, hvori der henvises til oplysninger fra italienske myndigheder, nævnes det, at der på en klinik i byen Fieri i Albanien fjernes organer fra børn, som eksporteres til Italien og Frankrig med henblik på transplantation. Ifølge den albanske presse er italienske og albanske læger indblandet i sagen. Lægerne benytter sig af forbindelser med albanere, der finder børnene, og sikrer sig transplantaterne mod betaling til forældrene. Endelig nævnes det, at 39 børn er sporløst forsvundet i Albanien og ikke en gang er blevet eftersøgt af deres familier.

Hvilke foranstaltninger agter Kommissionen at træffe for at lægge pres på såvel den albanske regering for at få den til omgående at sætte en stopper for disse alvorlige overgreb som EU-medlemsstaterne for at udvirke, at de forbedrer deres indbyrdes politisamarbejde og retlige samarbejde?

Svar afgivet på Kommissionens vegne af Christopher Patten

(6. april 2004)

Kommissionen har kendskab til beskyldningerne om, at en klinik i Fieri (Albanien) er involveret i handel med organer fra børn til EU. Kommissionen har været i kontakt med EU's politimission i Albanien og har nøje fulgt de albanske myndigheders reaktion i denne sag. EU's politimission har bekræftet, at albanske og italienske politistyrker har efterforsket sagen. De albanske myndigheder har hidtil udtrykt tvivl om eksistensen af denne klinik. Disse hævder, at den nødvendige teknologi og specialisering til udtagelse og transport af organer til transplantationer ikke er til rådighed i landet.

Ud over resultaterne af undersøgelserne i denne særlige sag, er menneskehandel, herunder med børn, et fortsat problem i Albanien. Kommissionen udøver konstant pres på de albanske myndigheder, navnlig inden for rammerne af de igangværende forhandlinger om en stabiliserings- og associeringsaftale (SAA) med Albanien, for yderligere at bestræbe sig på at behandle denne sag korrekt. Selv om rapporter angiver, at der er sket fremskridt i Albanien med hensyn til at reducere omfanget af den illegale migration/handel med mennesker via Adriaterhavet, er det nødvendigt med mere restriktive foranstaltninger for at løse dette problem.

Det er nødvendigt med et regionalt og internationalt samarbejde for at løse problemet tilfredsstillende. Der er indledt et samarbejde mellem Albanien og EU inden for retlige og indre anliggender. Kommissionen har imidlertid ved enhver given lejlighed understreget, at samarbejdet bør styrkes yderligere, navnlig mellem Albanien og dets nabolande, med henblik på at forbedre resultaterne i bekæmpelsen af disse kriminelle aktiviteter. Kommissionen har også understreget, hvor vigtigt det er, at Albanien tager de nødvendige skridt til at forberede en aftale med Europol, da dette ville være et nyttigt bidrag til styrkelse af samarbejdet i kampen mod organiseret kriminalitet. I denne forbindelse er det vigtigt at bemærke, at Europols mandat er blevet udvidet til at omfatte ulovlig handel med menneskelige organer og væv efter den 1. januar 2002, og Europol er for øjeblikket ved at indhente oplysninger fra medlemsstaterne om situationen inden for Den Europæiske Union.

Med hensyn til situationen inden for Den Europæiske Union er der vedtaget et betydeligt antal foranstaltninger for at forbedre samarbejdet mellem medlemsstaternes politi og toldmyndigheder og for at styrke de ydre grænser. Hvad navnlig angår handel med menneskelige organer, forelagde Grækenland i februar 2003 et initiativ til vedtagelse af Rådets afgørelse om forebyggelse og kontrol med en sådan handel. Formålet med dette forslag er at definere, hvilke former for opførsel der bør straffes i alle medlemsstater, og hvilken minimumsstraf der bør anvendes for sådanne overtrædelser. Kommissionen har principielt godkendt forslaget. Kommissionen har forsøgt at støtte det græske initiativ ved at opfordre dette land til at indsende ansøgninger til finansiering af yderligere projekter på dette område under AGIS programmet for 2004 om retligt og politimæssigt samarbejde til bekæmpelse af kriminalitet.